VSL Sklep Cst 13/2019
Sodna praksa višjih sodišč, 2019-01-22

Damjan Orož (preds.), Andreja Strmčnik Izak (poroč.), Irena Dovnik

postopek osebnega stečaja - stroški stečajnega postopka - soglasje za plačilo stroškov - predlog stečajnega upravitelja - utemeljitev predloga - neobrazložen sklep - absolutna bistvena kršitev določb pravdnega postopka

Sodišče odloča o soglasju k plačilu stroškov na predlog upravitelja, kar pa predpostavlja, da je upravitelj predlog utemeljil do te mere, da je jasno, zakaj naj bi bilo izplačilo stroškov utemeljeno.

Pritožbi se ugodi, izpodbijani sklep se razveljavi in se zadeva vrne sodišču prve stopnje v nov postopek.

1. Sodišče prve stopnje je z izpodbijanim sklepom upravitelju dalo soglasje za plačilo stroškov stečajnega postopka, navedenih v predlogu upravitelja z dne 12.11.2018, ki je sestavni del izreka izpodbijanega sklepa in je bil objavljen hkrati z njim.

2. Zoper navedeni sklep se je pritožila upnica iz vseh pritožbenih razlogov. Predlagala je spremembo, podrejeno razveljavitev izpodbijanega sklepa.

4. Sodišče prve stopnje je odločitev, s katero je dalo soglasje k upraviteljičinemu predlog za plačilo stroškov postopka, ugodilo z navedbo, da imajo „

po presoji sodišča plačila, navedena v upraviteljem predlogu, značilnost stroškov stečajnega postopka iz 355. člena ZFPPIPP. Zneski posameznih vrst plačil ustrezajo običajni višini stroškov take vrste. Zato je sodišče dalo soglasje za plačilo teh stroškov (prvi odstavek 357. člena ZFPPIPP)

“. Višje sodišče pritrjuje pritožbenemu očitku, da izpodbijani sklep ni obrazložen. Predvsem ni jasno, za katero pritožbo zoper katero odločbo Okrožnega sodišča na Ptuju v gospodarskem sporu I Pg 174/2015 sploh gre, saj to ne izhaja niti iz obrazložitve izpodbijanega sklepa niti iz predloga upraviteljice. V slednjem je sicer navedeno, da je v citiranem sporu sodišče „sprejelo sklep, ki bi lahko močno vplival na prodajo v stečajnem postopku“, vendar ni pojasnjeno niti za kateri sklep sodišča gre niti v čem naj bi (močno) vplival na prodajo v stečajnem postopku.

5. Sodišče odloča o soglasju k plačilu stroškov na predlog upravitelja, kar pa predpostavlja, da je upravitelj predlog utemeljil do te mere, da je jasno, zakaj naj bi bilo izplačilo stroškov utemeljeno. V konkretnem primeru to iz predloga za izdajo soglasja k plačilom postopka ni mogoče ugotoviti, niti ni tega pojasnilo sodišče, ki je k takšnemu predlogu izdalo soglasje. To pa pomeni, da višje sodišče ne more odgovoriti na pritožbene navedbe, ki se nanašajo na vprašanje utemeljenosti stroškov (le-ti naj bi se nanašali na plačilo sodne takse za pritožbo zoper sklep, sprejet v zadevi I Pg 184/2015, kot to izhaja iz predloga upraviteljice).

6. Ker je sodišče prve stopnje zgolj nekritično sledilo navedbam upraviteljice, ne da bi v izpodbijanem sklepu navedlo razloge za svojo odločitev, izpodbijanega sklepa ni mogoče preizkusiti. S tem je podana absolutno bistvena kršitev določb postopka iz 14. točke 2. odstavka 339. člena ZPP in s tem razveljavitveni razlog iz 3. točke 365. člena ZPP, oba v zvezi s 1. odstavkom 121. člena ZFPPIPP.

Pisni odpravek se ujema z elektronskim izvirnikom sklepa.

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 121, 121/1, 355, 357, 357/1

Zakon o pravdnem postopku (1999) - ZPP  - člen 339, 339/2, 339/2-14, 365, 365-3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.